Diari Oficial de la Generalitat Valenciana


Sumari del DOGV 7480, del 06-03-2015 (2015/2019)

ORDE 1/2015, de 4 de març, de la Conselleria d'Economia, Indústria, Turisme i Ocupació, per la qual es convoquen els premis de la Generalitat de la fase autonòmica del concurs escolar 2014/2015 Consumòpolis 10: El Teu consum té història: 10 anys de Consumòpolis, 30 anys de Consum.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7480

Data del DOGV
:   06-03-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/2019


Data del document
:   04-03-2015

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * distinció honorífica

ORDE 1/2015, de 4 de març, de la Conselleria d'Economia, Indústria, Turisme i Ocupació, per la qual es convoquen els premis de la Generalitat de la fase autonòmica del concurs escolar 2014/2015 Consumòpolis 10: El Teu consum té història: 10 anys de Consumòpolis, 30 anys de Consum.  
 [2015/2019]  
Promoure l'educació del consumidor en els centres educatius de la Comunitat Valenciana és una de les prioritats de la Generalitat, amb l'objectiu que l'alumnat genere capacitats i hàbits crítics i responsables en relació amb el consum. En esta línia d'actuació, els temes relacionats amb el consum responsable i el coneixement i accés dels consumidors a les noves tecnologies, ocupen un lloc destacat.  
  
Per este motiu, per al curs 2014/2015, la Comunitat Valenciana ha decidit participar en l'organització del concurs escolar Consumòpolis 10: El Teu consum té història: 10 anys de Consumòpolis, 30 anys de Consum promogut pel Ministeri de Sanitat, Servicis Socials i Igualtat, a través de l'Agència Espanyola de Consum, Seguretat Alimentària i Nutrició. Les bases reguladores de la participació en el concurs i la convocatòria i concessió dels premis, de data 6 de març de 2014, El Teu consum té història: 10 anys de Consumòpolis, 30 anys de Consum, van ser aprovades en la reunió de la Comissió de Cooperació de Consum i ratificades per la Conferència Sectorial de Consum.  
  
L'objectiu d'este concurs escolar és sensibilitzar els jóvens de la importància que té realitzar els actes de consum de forma conscient, crítica, solidària i responsable.  
De conformitat amb les bases reguladores abans citades, en particular el primer apartat de la base quinta i la base sexta, correspon a la Generalitat, en el seu àmbit competencial, tramitar la convocatòria i concessió dels premis autonòmics d'este concurs.  
Per raó del que establix l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'indica que la present convocatòria d'ajudes no cal que siga comunicada o notificada a la Comissió Europea per tal com no reunix tots els requisits de l'apartat 1 de l'article 107 del Tractat de Funcionament de la Unió Europea, ja que les subvencions que es concedisquen en cap cas finançaran activitats econòmiques.  
Per això i fent ús de les facultats que em conferix l'article 28 de la Llei 5/1983, de 30 de desembre, del Consell, i l'article 47 del text refós de la Llei de la Hisenda Pública de la Generalitat,  
  
ORDENE  
  
Article 1. Objecte de la convocatòria  
1. L'objecte d'esta orde és convocar, en règim de concurrència competitiva, els premis de la Generalitat de la fase autonòmica del concurs escolar 2014-2015 Consumòpolis 10: El Teu consum té història: 10 anys de Consumòpolis, 30 anys de Consum.  
2. Les bases reguladores del concurs es poden consultar en la pàgina web ?www.consumopolis.es?, en la pàgina web de l'Agència Espanyola de Consum, Seguretat Alimentària i Nutrició www.consumo-inc.gob.es o en la pàgina web de la Conselleria d'Economia, Indústria, Turisme i Ocupació www.indi.gva.es/web/consumo.  
  
Article 2. Finançament  
L'import màxim global destinat a atendre estos premis és de 5.000 euros i es finançarà amb càrrec a la línia pressupostària T5741 del capítol IV del programa 443.10, consignada en Llei 8/2014, de 26 de desembre, de Pressupostos de la Generalitat per a l'exercici 2015.  
  
Article 3. Premis  
1. Els projectes guardonats obtindran els premis següents:  
  
a) Un premi de 800 euros i la participació en la fase nacional, per a la categoria d'escolars pertanyents al tercer cicle d'Educació Primària.  
  
b) Un premi de 800 euros i la participació en la fase nacional, per a la categoria d'escolars pertanyents a primer i segon curs d'Educació Secundària Obligatòria.  
c) Un premi de 800 euros i la participació en la fase nacional, per a la categoria d'escolars pertanyents a tercer i quart curs d'Educació Secundària Obligatòria.  
d) Quatre premis de 500 euros més a distribuir indistintament entre les tres categories i sense possibilitat de participació en la fase nacional.  
  
2. S'establixen dos premis especials de 300 euros cada un per als docents que coordinen un nombre més gran d'equips. En el cas que es produïsca un empat entre diversos docents, s'atorgaran els premis a aquells els equips dels quals hagen sumat un nombre més gran de punts en total. Si persistira l'empat, es prorratejaria el premi entre els docents que seguisquen empatats.  
3. Els projectes seleccionats en esta convocatòria tenen efectes com a formació permanent del professorat segons que disposa l'Orde 99/2010, de 12 de desembre, de la Conselleria d'Educació, Diari Oficial de la Comunitat Valenciana número 6443, de 21 de gener de 2011, i se'n farà la certificació per a cada un dels participants, d'acord amb el que disposa l'esmentada orde.  
4. Per a tots els projectes presentats, que reunisquen els requisits establits en esta convocatòria, s'expedirà un certificat de participació.  
  
5. El jurat pot declarar deserts alguns dels premis.  
  
Article 4. Participants  
1. Només poden optar als premis de la Generalitat de la fase autonòmica del concurs i accedir a la fase nacional els equips dels centres educatius, públics, concertats o privats de la Comunitat Valenciana que reunisquen els requisits següents:  
a) Estar inscrits dins del termini i en la forma corresponent en el registre de participants del joc Consumòpolis 10 de conformitat amb les bases segona i tercera de les bases reguladores del concurs.  
b) Haver completat, tots els integrants de l'equip, el recorregut per la ciutat de Consumòpolis, en la forma que es detalla en les instruccions de participació que figuren en el portal d'Internet Consumòpolis.  
  
c) Haver elaborat el treball en conjunt i haver-ne obtingut la fitxa virtual, en la forma que es detalla en les instruccions de participació que figuren en el portal d'Internet de Consumòpolis.  
2. Hi ha tres nivells de participació:  
Nivell 1: tercer cicle d'Educació Primària  
Nivell 2: primer i segon cursos d'Educació Secundària Obligatòria  
  
Nivell 3: tercer i quart cursos d'Educació Secundària Obligatòria  
  
Article 5. Sol·licituds i documentació  
1. Les sol·licituds es dirigiran a la Direcció General de Comerç i Consum i es presentaran segons model normalitzat en el registre de la Conselleria d'Economia, Indústria, Turisme i Ocupació, ciutat administrativa 9 d'octubre, torre 1, carrer de Castán Tobeñas, 77, 46006 València o per qualsevol de les altres formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix podrà realitzar-se la presentació telemàtica de les sol·licituds i per a això s'accedirà al Catàleg de servicis públics interactius de la Generalitat accessibles a través de ?www.tramita.gva.es- i se seleccionarà el servici corresponent. Per a poder accedir a este sistema telemàtic, el sol·licitant ha de disposar de firma electrònica avançada amb el certificat reconegut per a ciutadans (persona física), emés per l'Autoritat de Certificació de la Comunitat Valenciana. Si alguns dels documents que s'han d'aportar amb la sol·licitud no poden ser presentats de forma telemàtica, se'n farà l'entrega per registre d'entrada, a la major brevetat i dins del termini establit en l'apartat 3 d'este article.  
  
2. La sol·licitud, en què han de figurar les dades del centre escolar, el nivell en què l'equip participa, el nom de l'equip i la llista dels cinc escolars que componen l'equip, amb indicació de la data de naixement i curs en què està matriculat, serà subscrita pel docent que coordine l'equip, amb indicació del seu càrrec i funcions, i s'hi ha d'adjuntar la documentació següent:  
  
a) Autorització expressa a la Conselleria d'Economia, Indústria, Turisme i Ocupació perquè esta comprove les dades d'identitat del sol·licitant, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant:  
Si de la comprovació efectuada resulta alguna discordança amb les dades facilitades per l'interessat, l'òrgan instructor estarà facultat per a realitzar les actuacions procedents per a aclarir-la.  
Si el sol·licitant no presta el consentiment, ha d'aportar una fotocòpia del document nacional d'identitat.  
b) Autorització firmada pels representants legals dels escolars perquè participen en el concurs i perquè l'import econòmic del premi siga abonat al docent que coordine en nom seu.  
c) La fitxa virtual del treball realitzat en conjunt.  
d) L'original del treball realitzat  
3. El termini per a la presentació de les sol·licituds serà de 15 dies hàbils comptador des de l'endemà de la publicació d'esta convocatòria en el DOCV.  
4. Els treballs podran presentar-se en qualsevol de les llengües oficials de la Comunitat Valenciana. En el cas que un treball fet en valencià resulte guanyador i puga passar a la fase nacional, la Direcció General de Comerç i Consum en farà la traducció al castellà.  
  
5. La presentació de la sol·licitud de participació en el concurs comporta l'acceptació expressa de totes les bases de la present convocatòria.  
  
  
Article 6. Procediment per a la concessió dels premis  
1. Els treballs presentats seran examinats i avaluats per un jurat constituït per:  
- Tres representants de la Direcció General de Comerç i Consum designats per la directora general, que inclourà el nomenament del president.  
- Actuarà com a secretari del jurat amb veu i sense vot un funcionari de la Subdirecció General de Comerç i Consum.  
2. Per a la selecció dels treballs amb dret a premi, el jurat tindrà en compte els criteris següents:  
a) La puntuació obtinguda en el joc d'Internet Consumòpolis 10, que representarà el 40 per cent de la puntuació total a aconseguir per cada equip.  
b) El treball en conjunt que comportarà el 60 per cent de la puntuació total a aconseguir per cada equip.  
Per a la seua valoració, els criteris seran els següents:  
- Creativitat, originalitat i presentació en la composició dels treballs, que ponderarà el 50 per cent del total d'este apartat.  
- Coherència del treball amb els objectius del concurs, que ponderarà el 50 per cent del total d'este apartat  
3. El jurat tindrà facultats per a resoldre tots els dubtes que apareguen en la interpretació de les bases.  
4. El jurat elevarà la seua decisió al conseller d'Economia, Indústria, Turisme i Ocupació, el qual ha de resoldre l'atorgament dels premis. La resolució es notificarà a les persones interessades en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. Els premis concedits seran publicats en el DOCV amb expressió de la convocatòria, del programa i crèdit pressupostari a què s'imputen, beneficiari, quantitat concedida i finalitat o finalitats.  
  
  
DISPOSICIONS ADDICIONALS  
  
Primera  
Tota alteració de les condicions que s'hagen tingut en compte per a la concessió dels premis podrà modificar la resolució de concessió. Les persones beneficiàries queden sotmeses, en la part que se'ls puga aplicar, al que prescriuen els articles 47 i 47 bis de la Llei de la Hisenda Pública de la Generalitat i seran causes de reintegrament de les quantitats percebudes les previstes en l'article 47.9 de l'esmentada llei i en l'article 37 de la Llei 38/2003, de 17 de novembre, General de Subvencions.  
  
Segona  
1. Els guanyadors del concurs s'obliguen a cedir a la Generalitat tots els drets d'explotació derivats de la publicació del treball, i la Generalitat pot utilitzar, per si mateixa o a través de terceres persones, físiques o jurídiques, de la forma que estime més convenient per als seus interessos, qualssevol de les imatges o elements que conformen la publicació.  
  
2. Així mateix, els guanyadors s'obliguen a assumir les responsabilitats que pogueren resultar de la utilització dels textos, imatges i altres elements creatius aportats pels guanyadors en la realització del treball i la propietat de la qual siga de terceres persones o entitats alienes a la present convocatòria.  
  
DISPOSICIONS FINALS  
  
Primera  
Es faculta el secretari autonòmic de Turisme i Comerç per a dictar totes les disposicions que siguen necessàries per al desenrotllament, eficàcia i execució d'esta orde.  
  
Segona  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, el present acte, que posa fi a la via administrativa, pot ser recorregut potestativament en reposició o bé es podrà plantejar directament un recurs contenciós administratiu, en els terminis i davant dels òrgans que s'indiquen a continuació:  
  
- El recurs de reposició ha d'interposar-se davant del conseller d'Economia, Indústria, Turisme i Ocupació en el termini d'un mes a comptar des de l'endemà de la publicació en el DOCV.  
- El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà al de la publicació en el DOCV.  
  
Tercera  
Esta orde entrarà en vigor l'endemà de la publicació en el DOCV.  
  
  
València, 4 de març de 2015  
  
El conseller d'Economia, Indústria, Turisme i Ocupació,  
MÁXIMO BUCH TORRALVA